Ók ölvaður og á móti umferð
Fylgifiskur skemmtanahalds um helgar á höfuðborgarsvæðinu virðist óhjákvæmilega vera akstur undir áhrifum vímuefna. Nóttin var þar engin undantekning og hafði lögregla afskipti af nokkrum ökumönnum sem settust undir stýri eftir að hafa drukkið áfengi eða neytt annarra vímuefna.
Rétt eftir klukkan tvö í nótt var ökumaður bifreiðar stöðvaður við Vitastíg þar sem hann ók á móti umferð. Grunur vaknaði um að hann væri undir áhrifum áfengis og var hann færður á lögreglustöð þar sem sýni voru tekin og skýrsla. Að því loknu var hann látinn laus.
Þá stöðvuðu lögreglumenn í Kópavogi ökumann bifreiðar við Fífuhvammsveg um klukkan 2.19. Ökumaðurinn var færður á lögreglustöð vegna ölvunar en þar neitaði hann að gefa upp persónuupplýsingar. Var honum því boðið að gista í fangaklefa yfir nóttina og verður honum ekki sleppt fyrr en upplýsingarnar liggja fyrir.
Á sama tíma stöðvuðu lögreglumenn í Hafnarfirði ökumann um tvítugt þar sem hann ók á of miklum hraða á Reykjanesbraut, skammt hjá álverinu í Straumsvík. Maðurinn er einnig grunaður um að hafa ekið bifreiðinni undir áhrifum áfengis og annarra vímuefna. Þá hafði hann aldrei öðlast ökuréttindi.
Um klukkan fjögur í nótt var ökumaður svo valdur að umferðaróhappi í Austurstræti í Reykjavík. Hann var handtekinn enda undir áhrifum áfengis og hugsanlega annarra vímuefna einnig.
Að lokum var ökumaður bifreiðar stöðvaður á Bústaðavegi kl. 5.45 í morgun. Hann hundsaði stöðvunarmerki lögreglu og þurfti að veita honum eftirför. Þegar hann stoppaði kom í ljós að hann var ölvaður. Hann verður einnig kærður fyrir of hraðan akstur og að hlýða ekki fyrirmælum lögreglu. Ökumaðurinn var færður í fangaklefa þar sem hann verður þar til hægt verður að ræða við hann.
Rétt eftir klukkan tvö í nótt var ökumaður bifreiðar stöðvaður við Vitastíg þar sem hann ók á móti umferð.
Var hann færður á lögreglustöð þar sem sýni voru tekin og skýrsla.
Þá stöðvuðu lögreglumenn í Kópavogi ökumann bifreiðar við Fífuhvammsveg um klukkan 2.19.
Ökumaðurinn var færður á lögreglustöð vegna ölvunar en þar neitaði hann að gefa upp persónuupplýsingar.
Á sama tíma stöðvuðu lögreglumenn í Hafnarfirði ökumann um tvítugt þar sem hann ók á of miklum hraða á Reykjanesbraut.
Um klukkan fjögur í nótt var ökumaður svo valdur að umferðaróhappi í Austurstræti í Reykjavík.